Rundt 20 pågrepet i anti-terroraksjon i Danmark

Politiet i København og danske PST samarbeidet onsdag om en koordinert aksjon flere steder i landet. Politiet fant materialer som kan brukes til å lage sprengstoff.

Oppdatert 12. desember 2019

– Det har vært en operasjon som har favnet bredt. Vi har ransaket over 20 adresser og har cirka 20 pågrepne. Noen vil bli siktet etter terrorparagrafen. Bakgrunnen er at de blant annet har skaffet seg remedier til å fremstille sprengstoff. De har forsøkt å skaffe seg skytevåpen, sier politiinspektør ved Københavns Politi, Jørgen Bergen Skov på en pressekonferanse klokken 17.

Han understreker at politiet har fått tak i alle de ønsket å få tak i.

– Ingen vi har hatt i kikkerten er på frifot. Vi har kontroll på situasjonen.

MØTTE PRESSEN: Sjefspolitiinspektør i Københavns politi, Jørgen Bergen Skov (t.v.) og sjefspolitiinspektør og operativ sjef i PET Flemming Drejer. Foto: Philip Davali / Ritzau Scanpix

Operativ sjef i PET (politiets etterretningstjeneste), Flemming Drejer, sier at deres vurdering er at de pågrepne er drevet av et militant islamistisk motiv.

– Vi ser med stort alvor på en sak som denne som dessverre bekrefter at det er personer som har både intensjon om og kapasitet til å begå terror i Danmark. Sammen med alle politikretser gjør vi vårt ytterste for å bekjempe denne meget alvorlige formen for kriminalitet. Men terrortrusselen mot Danmark er fortsatt alvorlig. Nå fortsetter etterforskningen, sier han.

Drejer rundet av pressemøtet med å si at de ikke skulle la seg kue av terror.

– Vi skal leve våre liv som normalt. Vi skal være ekstra oppmerksomme, men ikke la oss kue av terror, understreket han.

Ingen av sjefene tok spørsmål fra pressen. Det vites ikke hva som var det eller de aktuelle terrormål(ene) eller alder, kjønn eller nasjonalitet på de pågrepne.

Terrorparagrafen, straffelovens paragraf 114, har en strafferamme på opptil livstid i fengsel.

Påvirker ikke Norge

– Vi er kjent med den danske aksjonen, men det er ikke noe som påvirker trusselbildet i Norge, sier Trond Hugubakken kommunikasjonsdirektør i PST til VG onsdag kveld.

Hugubakken sier videre at det er kort tid siden aksjonen, og at dansk politi trolig vil dele informasjon med andre land når de har mer informasjon om de pågrepne.

Knut Smedsrud direktør for beredskapsavdelingen i Politidirektoratet sier til VG at de følger situasjonen i Danmark tett, og at de har god kontakt med dansk politi og PST.

forrige













fullskjerm neste AALBORG: Politiet jobber på stedet i forbindelse med mistanke om terrorplanlegging i Aalborg Øst.

De danske polititoppene opplyser på pressemøtet at hele sju politikretser var involvert i aksjonen: Østjylland, Københavns Vestegn, Nordjylland, Midt- og Vestjylland, Midt- og Vestsjælland, Fyn og København. Noen av de pågrepne vil bli fremstilt torsdag, og politiet vil be om lukkede dører. Det vites ikke hvor mange som vil bli siktet.

Dette kartet viser hvilke politidistrikt som var med på antiterroraksjonen onsdag. Det viser ikke nøyaktig hvor de drøyt 20 adressene politiet har ransaket ligger.

Bomberobot i Greve

Ekstra Bladet (EB) skriver onsdag kveld at deres reporter i Greve observerer en fjernstyrt robot som brukes til å sjekke bomber ved en boligblokk. Det var lenge avsperringer på stedet. Like før 19.30 melder EBs reporter at myndighetene ved hjelp av megafon har bedt beboerne på eiendommen om å holde seg borte fra vinduene. Én oppgang skal også være evakuert, men sperringene ble fjernet litt over klokken 20.

SJEKKER: Politiet med en bombe-robot, kalt «Rullemarie» på dansk, i Greve onsdag kveld.

Ifølge DR bekrefter politiet at denne aksjonen har sammenheng med antiterroraksjonen.

Noen timer var også togene på strekningen Hudinge-Solrød stengt i forbindelse med politiets etterforskning, ifølge EB. De ble satt i drift igjen rundt klokken 20.

Mistanke om planlagt terror

Det var i en kort pressemelding i 15-tiden onsdag politiet i København opplyste at de sammen med PET hadde igangsatt en omfattende og koordinert aksjon flere steder i Danmark.

De skrev at bakgrunnen for aksjonen var mistanke om planlegging av terrorangrep med et militant, islamistisk motiv.

Ifølge Ekstra Bladet gjennomførte politiet ransaking av studentboliger og tilknyttede boder i Aalborg. Ifølge deres kilder pågikk også en aksjon i Husum nordvest for København.

Avisen skriver i 16-tiden at de på daværende tidspunkt også vet det har vært aksjoner på Fyn og Midt- og Vestjylland.

DR skriver at det har vært observert aksjoner to steder i Aalborg, i tillegg til i Husum, Herlev, Odense og Herning.

Sjeldent med den type aksjoner

Danmarks Radio skriver at politiet først bekreftet at de ledet en større aksjon flere steder i landet rundt 14.45 onsdag.

Politiet opplyste på Twitter at det «foretas pågripelser flere steder i landet», men har så langt ikke oppgitt hvor mange som er pågrepet eller hva de eventuelle terrormålene er.

DRs rettskorrespondent, Trine Maria Ilsøe, sier det er svært sjelden av danske PET deltar i slike aksjoner.

– De gjorde det i 2016 da man gjorde den første pågripelsen i drone-saken. Og så gjorde de det i fjor i den såkalte «Iranersaken» da hele Danmark ble lukket. Ellers er det veldig sjelden at PET deltar, sier hun.

Statsminister Mette Fredriksen sier dette til DR om antiterroraksjonen:

– Jeg anser saken som svært alvorlig og regjeringen følger den tett. Den er en påminnelse om at vi skal ta terrortrusselen på alvor, siden det også i Danmark befinner seg mennesker som både har intensjon om og kapasitet til å begå terrorangrep.

Publisert: 11.12.19 kl. 15:41 Oppdatert: 12.12.19 kl. 04:20

Les også

Mer om Danmark Terror Krim